## Rješenje Ustavnog suda Republike Hrvatske broj U-III-437/1995 od 15

### NN 31/1999 (31.3.1999.), Rješenje Ustavnog suda Republike Hrvatske broj U-III-437/1995 od 15

# USTAVNI SUD REPUBLIKE HRVATSKE

Ustavni sud Republike Hrvatske u Vijeću sastavljenom od dopredsjednika
Suda Mladena Žuvele, kao predsjednika Vijeća i sudaca mr. Vojislava Kučekovića
i Jurice Malčića, kao članova Vijeća, u postupku povodom ustavne tužbe
Lj. P. iz R., na sjednici održanoj dana 15. ožujka 1999. godine, jednoglasno
je donio

## **RJEŠENJE**

I. Ustavna tužba se odbacuje.

II. Ukida se rješenje Ustavnog suda Republike Hrvatske, broj: U-III-437/1995
od 1. lipnja 1995. godine.

III. Ovo rješenje će se objaviti u "Narodnim novinama".

Obrazloženje

Lj. P., prognanica iz T. A., privremeno nastanjena u R., podnijela je
ustavnu tužbu povodom rješenja Ureda za prostorno uređenje, stambeno-komunalne
poslove, graditeljstvo i zaštitu okoliša R., Odsjeka za stambeno-komunalne
poslove, klasa: UP/I-371-03/92-03/373-VD/MS, urbroj: 2170-04-03-95-20 od
28. ožujka 1995. godine i presude Upravnog suda Republike Hrvatske, broj:
Us-677/1994 od 29. lipnja 1994. godine, smatrajući da su joj osporenim
odlukama povrijeđena ustavna prava iz članaka 3., 14. stavka 2., 19., 26.,
34. i 35. Ustava.

Podnositeljica je predložila privremenu odgodu izvršenja rješenja Sekretarijata
za komunalno-stambene poslove, Odjela za upravno-pravne poslove Općine
R., klasa: UP/I-371-03/92-03/373-VD/MS, ur. broj: 2170-02-31-92-4 od 18.
prosinca 1992. godine i zaključka o dozvoli izvršenja Ureda za prostorno
uređenje, stambeno-komunalne poslove, graditeljstvo i zaštitu okoliša R.,
Odsjeka za stambeno-komunalne poslove, klasa: UP/I-371-03/92-03/373-VD/MS,
ur. broj: 2170-04-03-94-12 od 14. prosinca 1994. godine.

Presudom Upravnog suda, broj: Us-677/94 od 29. lipnja 1994. godine odbijena
je tužba podnositeljice u upravnom sporu protiv rješenja kojim je odbijena
žalba protiv rješenja kojim je podnositeljici naloženo iseljenje iz stana
na temelju članka 120. tada važećeg Zakona o stambenim odnosima ("Narodne
novine", br. 51/85, 42/86, 37/88, 47/89, 22/90, 22/92, nastavno: ZSO).

Rješenjem od 28. ožujka 1995. godine, u povodu kojega je podnijeta ustavna
tužba, oglašeno je ništavim rješenje o odgodi izvršenja pravomoćnog rješenja
o iseljenju.

Ustavni sud Republike Hrvatske je rješenjem broj: U-III-437/1995 od
1. lipnja 1995. godine, na temelju odredbe članka 53. Poslovnika Ustavnog
suda Republike Hrvatske ("Narodne novine", br. 29/94, nastavno: Poslovnik
Suda) odgodio izvršenje rješenja o iseljenju podnositeljice od 18. prosinca
1992. godine, te zaključka o dozvoli izvršenja od 14. prosinca 1994. godine.

U dijelu u kojem je osporena presuda Upravnog suda, broj: Us-677/1994
od 29. lipnja 1994. godine, ustavna tužba nije pravodobna, a u dijelu u
kojem je osporeno rješenje Ureda za prostorno uređenje, stambeno-komunalne
poslove, graditeljstvo i zaštitu okoliša R., Odsjeka za stambeno-komunalne
poslove, klasa: UP/I-371-03/92-03/373-VD/MS, ur. broj: 2170-04-03-95-20
od 28. ožujka 1995. godine, ustavna tužba nije dopuštena.

Prema odredbi članka 29. Ustavnog zakona o Ustavnom sudu Republike Hrvatske
("Narodne novine", br. 13/91, nastavno: Ustavni zakon), ustavna tužba se
može podnijeti u roku od mjesec dana računajući od dana primitka odluke
kojom je iscrpljen dopušteni pravni put.

Odluku kojom je iscrpljen dopušteni pravni put, a to je presuda Upravnog
suda Republike Hrvatske, broj: Us-677/1994 od 29. lipnja 1994. godine,
punomoćnik podnositeljice primio je 17. studenoga 1994. godine, a ustavna
tužba je podnesena 19. svibnja 1995. godine, dakle, nakon proteka roka
od mjesec dana.

Slijedom navedenog, ustavnu tužbu u svezi s osporenom presudom Upravnog
suda Republike Hrvatske valjalo je odbaciti zbog nepravodobnosti, temeljem
članka 26. Ustavnog zakona, a u svezi s člankom 58. Poslovnika Suda.

U odnosu na dio ustavne tužbe kojom se osporava rješenje od 28. ožujka
1995. godine, kojim je oglašeno ništavim rješenje o odgodi izvršenja pravomoćnog
rješenja o iseljenju podnositeljice, valja reći sljedeće:

Prema odredbi članka 28. stavka 1. Ustavnog zakona, svatko može podnijeti
ustavnu tužbu ako smatra da mu je odlukom sudbene, upravne vlasti ili drugih
tijela koja imaju javne ovlasti, povrijeđeno jedno od Ustavom utvrđenih
sloboda i prava čovjeka i građanina, dok je odredbom stavka 2. propisano
da se ustavna tužba može podnijeti tek nakon što je iscrpljen dopušteni
pravni put. Odredbom stavka 3. istog članka propisano je da je, u stvarima
u kojima je dopušten upravni spor, pravni put iscrpljen nakon što je odlučeno
o tužbi kojom je upravni spor pokrenut.

Podnošenje ustavne tužbe povodom osporenog rješenja Ureda za prostorno
uređenje, stambeno-komunalne poslove, graditeljstvo i zaštitu okoliša,
Odsjeka za stambeno-komunalne poslove od 28. ožujka 1995. godine, u konkretnom
slučaju nije dopušteno jer nije ispunjena jedna od pretpostavki za podnošenje
ustavne tužbe, a to je iscrpljenost dopuštenog pravnog puta. Protiv tog
rješenja podnositeljica je izjavila žalbu koja je odbijena, ali protiv
rješenja o odbijanju žalbe nije pokrenula upravni spor iako je na to bila
upućena uputom o pravnom lijeku.

Stoga je ustavnu tužbu, u dijelu kojim se osporava rješenje od 28. ožujka
1995. godine, valjalo odbaciti kao nedopuštenu, na temelju odredbe članka
26. Ustavnog zakona u svezi s odredbom članka 58. Poslovnika Suda.

Prema odredbama članka 53. Poslovnika Suda, Ustavni sud može, pod određenim
pretpostavkama, na prijedlog podnositelja, odgoditi izvršenje osporenog
akta do donošenja odluke o ustavnoj tužbi.

Budući da je ustavna tužba odbačena, Sud je ukinuo rješenje od 1. lipnja
1995. godine kojim je do donošenja odluke o ustavnoj tužbi odgodio izvršenje
osporenih akata.

Odluka o objavi ovog rješenja temelji se na odredbi članka 20. Ustavnog
zakona.

Broj: U-III-437/1995
Zagreb, 15. ožujka 1999.

USTAVNI SUD REPUBLIKE HRVATSKE

Predsjednik Vijeća
**Mladen Žuvela,** v. r.

Rješenje, NN 31/1999-634